Trine Bramsen (S), 2025-11-05:
Uddannelse er det mest kraftfulde våben, du kan bruge til at forandre verden.
Sådan sagde Nelson Mandela i håbet om at skabe større social retfærdighed og mere respekt mellem mennesker.
Min bror er godt nok ikke nogen Nelson Mandela.
Han hedder Ulrik og har været skolelærer i næsten 25 år.
I brevet stod der, at den tidligere elev lige var blevet færdig som lærer, og han ville egentlig gerne sige tak.
Det havde hverken stået i sol, måne eller stjerner, at den tidligere elev skulle være lærer eller for den sags skyld have en uddannelse.
Men da han i 7. klasse fik min bror som lærer og mødte en, der gav ham nogle helt nye perspektiver på livet, besluttede han sig for, at han ville gøre alt, hvad han overhovedet kunne, for også selv at blive lærer og dermed også få muligheden for selv at påvirke verdenssynet for nye unge.
Han blev lærer.
Min bror siger tit, at den store værdi ved at være lærer netop er, at man så får chancen for at give børn og unge nogle helt nye perspektiver på livet og på verden – nogle perspektiver, som de ellers ikke tidligere har mødt og måske heller ikke kommer til at møde.
Og det er jo netop det, der er pointen ved uddannelse.
Uddannelse er en hjørnesten i vores samfund, og jeg tror, at de fleste af os kan pege på et menneske eller et øjeblik i vores egen uddannelsesrejse, der har gjort en kæmpe forskel for os.
For mange af de studerende på professionsuddannelser og erhvervsrettede videregående uddannelser er det mødet med virkeligheden eller praksis, der for alvor former dem.
Det møde skal være stærkt, det skal være relevant, og det skal være fremadrettet.
Hvis vi i Danmark de kommende år også skal have dygtige pædagoger, sygeplejersker, socialrådgivere, teknikere, installatører og alle de andre fagligheder, der holder vores samfund kørende, så skal vi investere i deres uddannelser, og så skal vi ruste dem til de udfordringer, vi ved venter dem, og som vi endnu ikke kender.
Reformen giver bedre balance i vores uddannelsessystem, den sikrer attraktive muligheder i hele landet for at tage professionsuddannelser og erhvervsakademiuddannelser, og den giver fleksibilitet, så man kan bygge videre på sit fag, når livet kalder på nye skridt.
Vi etablerer professionsmasteruddannelser, som åbner nye døre for videreuddannelse, vi indfører praktikum på de tekniske erhvervsakademiuddannelser, så teori og praksis bindes endnu stærkere sammen og flere får forudsætningerne for at gennemføre en uddannelse, og vi udvider antallet af engelsksprogede pladser, så vi kan tiltrække vigtige internationale kompetencer, samtidig med at vi fastholder gode balancer i forhold til danske studerende.
Jeg vil gerne takke alle, der har været med til at sikre, at vi i dag står her i Folketingssalen og vedtager den lovgivning, der danner rammerne om de nye uddannelsesstrukturer for professionshøjskoler og erhvervsakademiuddannelser.
Tak til partierne bag aftalen, men også en kæmpestor tak til professionshøjskoler, erhvervsakademier, faglige organisationer og ikke mindst studerende.
Tak for jeres bidrag og for jeres engagement i tilblivelsen af den her uddannelsesreform.
Det er sammen, at vi kan styrke uddannelserne, og det gør vi nu.
Derfor ser jeg også frem til vores fortsatte samarbejde, når vi skal have reformen rullet helt ud at leve.
Fra Socialdemokratiets side kan jeg støtte forslaget her.
Uddannelse må man bare konstatere er det mest kraftfulde våben til at forandre verden, og det holder vi fast i med forslaget her i dag.